Казан – Уфа каршылыгы: кем җиңәр соң?

	Җанатарлар аптырашта, белгечләр нәрсә әйтергә белми... Казан – Уфа каршылыгы әлегә без “язган” сценарий буенча бармый. Шулай да өмет бар әле.  “Ак Барс” белән “Салават Юлаев” командалары арасындагы соңгы ике очрашуның нәтиҗәсен язып тору кирәкмидер. Бөтен Татарстан бу көннәрдә, кем уенга килеп, кем телевизор аша, “яшелләр дербисы”н күзәтә. 	 Соңгы еллар язларының беренче айларын нәкъ менә шул гамәлне кылып уздырабыз дисәм дә, дөреслеккә артык хилафлык китермәм. Хоккей белән “чирләтә” торган командабыз да, уңышларыбыз да бар чөнки. Ә инде плэй-оффта “Ак Барс” белән “Салават Юлаев” очрашса, әлеге кызыксыну тагын да арта, тагын да көчәя генә.

Әйе, бозда Казан һәм Уфа командалары очрашкан саен, плэй-оффның болай да кайнар “температурасы” шартлар дәрәҗәгә җитә. Кемдер, әлбәттә, каршылыкны милли җирлеккә күчерә һәм алгы планга татар-башкорт көрәшен чыгара (ике команданың да төп төсе яшел булуы юкка гына түгел – “яшелләр дербисы” әнә шуннан килә). Кайберәүләр “кызык”ны сәяси яссылыктан эзли, анысы туксанынчы еллардан – ике күрше республиканың илкүләмендә мөстәкыйльлектә ярышкан чакларыннан килә бугай. Президентларны да шактый “көрәштерделәр”, янәсе, Рәхимов Шәймиевтан калышмаска тырыша, Шәймиев Рәхимовның “борынына чиртә”, яки киресенчә. Соңрак Казан командасыннан Уфага берьюлы берничә уенчы юл тотты (Терещенко, Прошкин, Зиновьев, Еременколарны гына искә алу җитәдер), каршылык тагын да көчәйде. Быел исә күршеләр составында әле кайчан гына “татарин” булып йөргән, инде “башкир”га әверелгән Казан кияве Александр Степанов та уйный башлады...

Чират бездә түгел

Ни генә булса да, “Ак Барс” белән “Салават Юлаев” арасындагы каршылык бүген дә иң тәмле кухняларда иң соңыннан гына бирелә торган десертка тиңләнә. Ни гаҗәп, әлеге ике команданың юллары плэй-оффта да һәрчак бергә кисешә. Әйтик, 2006 елдан бирле чемпионатның хәлиткеч стадиясендә казанлылар белән уфалылар инде алтынчы тапкыр уйный. 2006 елда “Ак Барс” чирекфинал өлешендә көндәшләрен өч уен рәттән җиңеп, ахыр чиктә алтын медальләр яулауга иреште. 2008 елда чирекфиналда уңыш Уфа командасына елмайды (дүрт уенның өчесендә җиңделәр) һәм алар шулай ук ахырдан чемпион булып танылды. 2010 елда күршеләр конференциянең финалында очрашты. “Ак Барс”ка дүрт уенда җиңү яулау өчен алты очрашу уздырырга туры килде, ә бөтен чемпионатның финалында исә якташларыбыз МВД ХКнан өстен чыкты. 2011 елда командалар быелгы стадиядә очрашты, бу юлы инде Уфа биш уенның дүртесендә җиңде һәм ахыр чиктә Гагарин Кубогын отты. Былтыргы нәтиҗәне хәтерлисездер: беренче стадиядә үк бәхет казанлыларга елмайды, әмма алга таба безнекеләр “Трактор”ны урыныннан да селкетә алмадылар...

Инде чираттагы каршылык. Мантыйк буенча барсак, бу юлы уңыш “Салават Юлаев”ка елмаерга тиеш. Дөрес, күпләр уфалыларның беренче стадиядә “Металлург”ны җиңү өчен җиде матч сарыф иткәнен истә тотып, аларның хәлсезлегенә өметләнде. “Ак Барс”ка исә ярымфиналга чыгу өчен нибары дүрт уен кирәк булды. Шул арада казанлылар ял итәргә дә өлгерде, төрле чараларда да катнашты, хатын-кызларны котлап, махсус клипларга да төште, ахыр чиктә, җәйге ялларын ничек уздыра башлаулары хакында рекламалый башлады. Баксаң, чемпионат тәмамлангач, май аенда Казан-Самара-Казан маршруты буенча Иделдә сәфәр кылачак икән!

Уенчылар чыннан да ял турында хыяллана бугай. Һәрхәлдә, “Салават Юлаев”ка каршы узган беренче ике уеннан соң иң элек әнә шул хакта уйлап куйдым. Икенче яктан, әллә минәйтәм, Универсиада алдыннан мәшәкать болай да хәттин ашкан, безне артык мәшәкатьләрдән  арындырырга уйлыйлармы икән дип тә уйланам. Болары беренче уеннардан соң туган беренчел күңелсез уйлар гына, әлбәттә. Рәсми рәвештә игълан ителмәсә дә, команда алдында Универсиада уңаеннан уңышка ирешү максаты куелганын ишетеп беләм. Президент та бер Татарстан командасын үпкәләтеп, икенчесе янына болай гына килмәгәндер. Үзеннән үзе 2005 ел искә төшә. Ул чакта да “Ак Барс” Казанның меңъеллыгы уңаеннан җиңәргә тиеш була. Әмма Ковальчук, Лекавалье, Хитли, Ковалев, Хәбибуллиннар дигән исемнәр белән генә чемпион калып булмаганын безнекеләр бик тиз “раслый” алдылар.

Кемнәр ни уйлый?

Әлегә “Ак Барс” оттыра. Чират уфалыларныкы булганга гына түгел. Сүз дә юк, “Нефтехимик”ны бик тиз отып, безнекеләр уен тонусы дигән нәрсәне югалттылар. Уфалыларда исә әнә шул тонус бик көчле. Безнекеләр инде алкага ничек сугасын да оныткан дигән тәэсир кала. “Ватаным Татарстан” газетасының журналисты Илнар Хөснуллин “Нефтехимик”ка ике уенда булса да “оттырырга” кирәк иде дип саный. “Уфа командасы “Металлург”ны отып, рухи күтәрен¬ке¬леккә иреште. “Салават Юлаев” составында бездә уйнап киткән Прошкин, Зиновьев һәм Степановның барлыгын да онытырга ярамый. Алар элеккеге командаларына каршы ничек уйнарга кирәклеген яхшы белә”, - ди ул. “Азатлык” радиосы хәбәрчесе Ленар Мөхәммәдиев та шундыйрак фикердә тора: “СЮ” Магнитогорск белән уйнаганнан соң әле “суынып житми”. Нәтиҗәдә ял иткән, “йомшарган” “Ак Барс” әлегә “кызып китә” алмыйча интегә”.

Татарча көрәш буенча спорт остасы Муса Галләмов беренче уенда уфалыларга хөкемдарларның ярдәме хакында искәртә. “Серия 4:2 исәбенә тәмамланачак. Кызганыч, “Салават Юлаев” файдасына”, - ди ул.

“Ирек мәйданы” газетасы журналисты Фәрит Салихов та аптырашта: “хоккейны ике көн аренага барып карадым. Безнекеләргә нидер җитеп бетми. Кичә штрафка утырулар сындырды, бүген... Үзем дә белмим. Кертә алмыйлар. Шулай да мин Уфада ике җиңүгә өметләнәм әле”. Бераздан нәрсә җитмәвен үзенчә гөманлап куйды: “Яшьләргә күбрәк юл бирү җитми. Ә картлар арасында лидер күрмим... Билгеле инде бәхет тә читләтеп уза”.

Танылган журналист, җәмәгать эшлеклесе, Казандагы һәм Уфадагы вәзгыятьне яхшы аңлаган Римзил Вәлиевның күзәтүләре үзенчәлекле. “Хәзерге уеннарны карау бик кыен. Аңлый алмыйм. “Салават Юлай” йомшарды дип карау ялгыш булып чыкты”, - ди ул. Аныңча, бүгенге көндә Уфада хоккей буенча фанатизм бик сизелми. Алдагы фикерләре тагын да кызыклы: “Минемчә, бүгенге хоккейда төпле анализ һәм разведка житми. Сукыр килеш таяк тотып бозга чыгарга ярамый. Һәр фанат яки һәвәскәр спортчы шпион булырга тиеш. Үткен акыл, куәт hәм дәрт һәрчак кирәк. Югыйсә таптыйлар”. Римзил абыйның әлеге сүзләре күбрәк “Ак Барс”ка каравын аңлавы кыен түгел. Җанатарлар да, уенчылар да ошбу каршылыкка бераз җиңелчәрәк карады бугай шул.

Теләсә кайсы спорт төре буенча эксперт ролен үтәргә әзер Ленар Халиков дигән дустым Уфа командасының “Ак Барс” коралы белән эш итүе хакында уйлана – дисциплина. “Беренче матчта өч тапкыр бер уенчыга күбрәк уйнап, ике тапкыр гол керттеләр. Хәтта НХЛда да мондый хәлләр сирәк була”. Аның фикеренчә, “Салават Юлаев”ның берничә матчка күбрәк уйнавы үзен барыбер сиздерәчәк, ягъни Ленар сериянең казанлылар файдасына тәмамланачагына артык шикләнми.

Спорт җанатары, танылган продюсер Денис Вәлиев, “хоккейда эксперт” түгеллеген искәртеп, кызыклы гына күзәтүләре белән уртаклашты. “Сталлоне киноэпопеясендәге Рокки кебек үк, “Ак Барс” уяначак”, - ди ул. Аныңча, “Салават” бүгенге көндә бик үк яхшы хәлдә түгел. Шулай да көрәш кискен булачак дип фаразлый. Алай гына да түгел, ике команда арасындагы каршылыкны Денис күрше урам малайлары арасындагы көрәш белән чагыштыра: “Монда инде текәлек, парковкалардагы мерседеслар мөһим түгел, чөнки Уфа-Казан каршылыгы ул хоккей гына да түгел, бәлки чын мәгънәсендәге көрәш”. Кызыклы күзәтү. Ләкин хак күзәтү... 
	Радик САБИРОВ	
Интертат.ру

	№ --- | 10.03.2013	


